Doložka zlučiteľnosti
k návrhu zákona, ktorým sa mení a dopĺňa zákon č. 386/2002 Z. z. o štátnom dlhu a štátnych zárukách a ktorým sa mení a dopĺňa zákon Národnej rady Slovenskej republiky č. 291/2002 Z. z. o Štátnej pokladnici a o zmene a doplnení niektorých zákonov s právom Európskych spoločenstiev a právom Európskej únie

1.	Navrhovateľ zákona:
	  Vláda Slovenskej republiky.

2.	Názov návrhu zákona:
Návrh zákona, ktorým sa mení a dopĺňa zákon č. 386/2002 Z. z. o štátnom dlhu a štátnych zárukách a ktorým sa mení a dopĺňa zákon Národnej rady Slovenskej republiky č. 291/2002 Z. z. o Štátnej pokladnici a o zmene a doplnení niektorých zákonov.

3.	Záväzky Slovenskej republiky vo vzťahu k Európskym spoločenstvám a k Európskej únii:
Vzhľadom na členstvo Slovenskej republiky v Európskej únii je bezpredmetné vyjadrovanie sa k záväzkom Slovenskej republiky vo vzťahu k Európskym spoločenstvám a Európskej únii z hľadiska priorít aproximácie práva podľa článku 70 Európskej dohody o pridružení, Národného programu pre prijatie acquis communautaire, Partnerstva pre vstup, Bielej knihy a screeningu.

Návrh zákona sa predkladá podľa návrhu Plánu legislatívnych úloh vlády SR na rok 2005 s termínom predloženia na apríl 2005.

4.	Problematika návrhu zákona:
a)	je upravená v práve Európskych spoločenstiev:
-	v článkoch 87 a 88 Zmluvy o založení ES,
-	v oznámení Komisie o uplatňovaní článkov 87 a 88 Zmluvy o založení Európskeho spoločenstva vo forme záruk ( 2000/C 71/07 ), ( Ú. v. EÚ C 288 z 09.10. 1999 ).
Článok 87  Zmluvy o založení ES vymedzuje, že sú zakázané akékoľvek podpory poskytované štátom alebo z verejných zdrojov v akejkoľvek forme, ktoré narúšajú, bránia alebo obmedzujú hospodársku súťaž tým, že zvýhodňujú určité výrobné odvetvia alebo určitých podnikateľov, pokiaľ narušenie hospodárskej súťaže môže ovplyvniť obchod medzi členskými štátmi ES.
Podľa čl. 88 Zmluvy o založení ES Komisia priebežne skúma systémy podpôr poskytované v členských štátoch EÚ. Navrhuje im príslušné opatrenia, ktoré si vyžadujú postupný rozvoj alebo fungovanie spoločného trhu.
Oznámenie Komisie ( 2000/C 71/07 ) upravuje zásady, podmienky, účely a limity pri poskytovaní štátnej pomoci v oblasti štátnych záruk. 
Zrevidovaný preklad uvedeného právneho predpisu EÚ sa nachádza v databáze Centrálnej prekladateľskej jednotky Sekcie Inštitút pre aproximáciu práva Úradu vlády SR a v elektronickej podobe je možné si ho vyhľadať na internetovej stránke www.aprox.government.gov.sk. 
b)	nie je upravená v práve Európskej únie.

5.	Stupeň zlučiteľnosti návrhu zákona s právom Európskych spoločenstiev a právom Európskej únie:
a)	úplná zlučiteľnosť. 

6.	Gestor:
	  bezpredmetné.

7.	Účasť expertov pri príprave návrhu zákona a ich stanovisko k zlučiteľnosti návrhu zákona s právom Európskych spoločenstiev a právom Európskej únie:
	  Na príprave návrhu zákona sa nezúčastnili experti.